CELEX: 22012D0716
Language: el
Date: 2012-09-11 00:00:00
Title: 2012/716/ΕΕ: Απόφαση αριθ. 1/2012 της μεικτής επιτροπής ΕΕ-Ελβετίας, της 11ης Σεπτεμβρίου 2012 , για τον καθορισμό του εσωτερικού κανονισμού της μεικτής επιτροπής και για τη σύσταση μιας ομάδας εργασίας

23.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 325/17
            
         ΑΠΌΦΑΣΗ αριθ. 1/2012 ΤΗΣ ΜΕΙΚΤΉΣ ΕΠΙΤΡΟΠΉΣ ΕΕ-ΕΛΒΕΤΊΑΣ
   της 11ης Σεπτεμβρίου 2012
   για τον καθορισμό του εσωτερικού κανονισμού της μεικτής επιτροπής και για τη σύσταση μιας ομάδας εργασίας
   (2012/716/ΕΕ)
   Η ΜΕΙΚΤΗ ΕΠΙΤΡΟΠΗ,
   Έχοντας υπόψη τη συμφωνία που συνήψαν η Ευρωπαϊκή Κοινότητα και η Ελβετική Συνομοσπονδία στις 25 Ιουνίου 2009 για τη διευκόλυνση των ελέγχων και των διατυπώσεων κατά τη μεταφορά εμπορευμάτων καθώς και για τα τελωνειακά μέτρα ασφάλειας (1), και ιδίως το άρθρο 19 παράγραφοι 4 και 5,
   ΣΥΜΦΩΝΗΣΕ ΕΠΙ ΤΩΝ ΑΚΟΛΟΥΘΩΝ ΔΙΑΤΑΞΕΩΝ:
   ΚΕΦΑΛΑΙΟ I
   
      ΕΣΩΤΕΡΙΚΟΣ ΚΑΝΟΝΙΣΜΟΣ
   
   Άρθρο 1
   Σύνθεση και προεδρία
   Η μεικτή επιτροπή απαρτίζεται από εκπροσώπους της Ευρωπαϊκής Ένωσης και από εκπροσώπους της Ελβετικής Συνομοσπονδίας. Τα συμβαλλόμενα μέρη ασκούν την προεδρία εναλλάξ επί διάστημα ενός ημερολογιακού έτους.
   Πριν από κάθε συνεδρίαση, ο πρόεδρος ενημερώνεται σχετικά με την προβλεπόμενη σύνθεση της αντιπροσωπείας καθενός από τα συμβαλλόμενα μέρη.
   Η μεικτή επιτροπή δύναται, υπό την επιφύλαξη συμφωνίας των δύο συμβαλλομένων μερών, να προσκαλεί εμπειρογνώμονες να συμμετάσχουν στις συνεδριάσεις της ώστε να παράσχουν τις ειδικές πληροφορίες που τους ζητούνται.
   Άρθρο 2
   Γραμματεία
   Η προεδρία αναλαμβάνει να εκτελεί τα καθήκοντα γραμματείας της μεικτής επιτροπής. Η προοριζόμενη για τη μεικτή επιτροπή αλληλογραφία, περιλαμβανομένων των αιτήσεων εγγραφής σημείων στην ημερήσια διάταξη των συνεδριάσεών της, απευθύνεται στον πρόεδρό της.
   Άρθρο 3
   Συνεδριάσεις
   Αφού λάβει τη σύμφωνη γνώμη των δύο συμβαλλομένων μερών, ο πρόεδρος της μεικτής επιτροπής καθορίζει την ημερομηνία και τον τόπο διεξαγωγής των συνεδριάσεων. Οι συνεδριάσεις πραγματοποιούνται εναλλάξ στις Βρυξέλλες και στην Ελβετία.
   Άρθρο 4
   Ημερήσια διάταξη των συνεδριάσεων
   Ο πρόεδρος καταρτίζει προσωρινή ημερήσια διάταξη για κάθε συνεδρίαση. Η εν λόγω ημερήσια διάταξη αποστέλλεται στα συμβαλλόμενα μέρη το αργότερο δέκα ημέρες πριν από την έναρξη της συνεδρίασης.
   Η προσωρινή ημερήσια διάταξη περιλαμβάνει τα θέματα για τα οποία περιήλθε στον πρόεδρο αίτηση εγγραφής στην ημερήσια διάταξη τουλάχιστον 15 ημέρες πριν από την έναρξη της συνεδρίασης. Τα δύο συμβαλλόμενα μέρη θα πρέπει να έχουν παραλάβει τα έγγραφα της συνεδρίασης επτά τουλάχιστον ημέρες πριν από τη διεξαγωγή της. Σε περίπτωση επείγοντος, οι ως άνω ημερομηνίες μπορούν να συντμηθούν, υπό την επιφύλαξη της συμφωνίας των δύο συμβαλλομένων μερών.
   Στην έναρξη κάθε συνεδρίασης, η μεικτή επιτροπή εγκρίνει την ημερήσια διάταξη.
   Άρθρο 5
   Δημοσιότητα
   Εκτός αντιθέτου αποφάσεως, οι συνεδριάσεις της μεικτής επιτροπής δεν είναι δημόσιες.
   Οι συζητήσεις της μεικτής επιτροπής καλύπτονται από το επαγγελματικό απόρρητο.
   Άρθρο 6
   Πρακτικά
   Μετά από κάθε συνεδρίαση, ο πρόεδρος συντάσσει τα πρακτικά. Το σχέδιο πρακτικών υποβάλλεται στη μεικτή επιτροπή προς έγκριση. Αφού εκδοθούν, τα πρακτικά υπογράφονται από τον πρόεδρο και αντίγραφό τους αποστέλλεται στα συμβαλλόμενα μέρη.
   Άρθρο 7
   Διατύπωση συστάσεων και έκδοση αποφάσεων
   Οι συστάσεις και οι αποφάσεις που αναφέρονται στο άρθρο 21 της συμφωνίας τιτλοφορούνται «σύσταση» και «απόφαση», ακολουθούμενες από αύξοντα αριθμό, την ημερομηνία της έκδοσής τους και μνεία του αντικειμένου τους. Υπογράφονται από τον πρόεδρο και κοινοποιούνται στα συμβαλλόμενα μέρη.
   Άρθρο 8
   Έγγραφη διαδικασία
   Σε περίπτωση επείγοντος, οι αποφάσεις και οι συστάσεις μπορούν να εκδίδονται με γραπτή διαδικασία, εφόσον τα συμβαλλόμενα μέρη συναινούν ως προς αυτό.
   Άρθρο 9
   Έξοδα
   Κάθε συμβαλλόμενο μέρος βαρύνεται με τα έξοδα που συνεπάγεται η συμμετοχή του στις συνεδριάσεις της μεικτής επιτροπής.
   Άρθρο 10
   Κατάλογος των επιδιαιτητών
   Η μεικτή επιτροπή καταρτίζει τον κατάλογο των επιδιαιτητών που προβλέπεται στο παράρτημα III της συμφωνίας εντός του διμήνου που ακολουθεί την απόφασή της να υποβάλει κάποια διαφορά στη διαδικασία διαιτησίας που αναφέρεται στο άρθρο 29 παράγραφος 3 της συμφωνίας.
   ΚΕΦΑΛΑΙΟ II
   
      ΟΜΑΔΑ ΕΡΓΑΣΙΑΣ
   
   Άρθρο 11
   Ομάδα εργασίας αναφορικά με τις διαδικασίες και τα τελωνειακά μέτρα ασφάλειας
   Συγκροτείται ομάδα εργασίας έργο της οποίας είναι να συνδράμει τη μεικτή επιτροπή κατά την εκτέλεση των καθηκόντων της στους τομείς που καλύπτονται από τα κεφάλαια II (διαδικασίες) και III (τελωνειακά μέτρα ασφάλειας) της συμφωνίας.
   Άρθρο 12
   Εσωτερικός κανονισμός της ομάδας εργασίας
   Τα άρθρα 1 έως 6 και 9 της παρούσας απόφασης εφαρμόζονται, τηρουμένων των αναλογιών, στις συνεδριάσεις της ομάδας εργασίας.
   Άρθρο 13
   Έναρξη ισχύος
   Η παρούσα απόφαση αρχίζει να ισχύει από την επομένη της έκδοσής της.
   
      Βρυξέλλες, 11 Σεπτεμβρίου 2012.
      
         
            Για τη Μεικτή Επιτροπή
         
         
            Ο Πρόεδρος
         
         Αντώνης ΚΑΣΤΡΙΣΙΑΝΑΚΗΣ
      
   
   
      (1)  ΕΕ L 199 της 31.7.2009, σ. 24.